[pic] | COMISIA COMUNITĂȚILOR EUROPENE |

Bruxelles, 7.10.2009

COM(2009)529 final

COMUNICARE A COMISIEI CĂTRE CONSILIU

privind deschiderea consultărilor cu Niger în temeiul articolului 96 din Acordul de la Cotonou

COMUNICARE A COMISIEI CĂTRE CONSILIU

privind deschiderea consultărilor cu Niger în temeiul articolului 96 din Acordul de la Cotonou

După turbulențele din anii '90, Niger a avut o perioadă de relativă stabilitate în ultimii zece ani, esențială pentru o țară care se numără printre cele mai sărace țări din lume. În ultimul deceniu, care a coincis cu cele două mandate ale președintelui Tandja, eforturile pentru dezvoltare au permis ca situația economică a țării să rămână stabilă, în pofida unei creșteri demografice vertiginoase și a constrângerilor climatice majore.

Recent s-a instaurat, înaintea alegerilor prevăzute pentru lunile noiembrie și decembrie, o perioadă de instabilitate politică, produsă chiar de președintele Tandja, care urmărește să rămână în fruntea statului încă un mandat, cel de al doilea expirând la 22 decembrie anul acesta, ceea ce contravine dispozițiilor Constituției din 1999.

În mesajul pe care l-a adresat națiunii în data de 29 mai anul acesta, președintele Tandja a confirmat că dorește să organizeze un referendum pentru o nouă Constituție care i-ar permite să rămână în funcție după încheierea celui de al doilea mandat de cinci ani. Curtea Constituțională emisese deja, la solicitarea Adunării Naționale, un aviz în care era respinsă posibilitatea realegerii sau prelungirii mandatului președintelui Tandja, precum și modificarea Constituției prin referendum. În urma acestui aviz, pe care nu l-a considerat obligatoriu, președintele republicii a semnat, la 26 mai 2009, în conformitate cu prerogativele instituționale care îi revin, un decret privind dizolvarea anticipată a Adunării Naționale (alegerile legislative ar fi trebuit să aibă loc în noiembrie-decembrie anul acesta).

La 9 iunie, președintele, invocând stabilitatea țării, necesitatea de a finaliza programele de dezvoltare pe care le-a inițiat și de a respecta voința suverană a poporului, a comunicat data referendumului, 4 august 2009, pentru o nouă Constituție care să prevadă: trecerea la un regim prezidențial cu abolirea limitei actuale (două) a mandatelor prezidențiale; înființarea unui senat; modificarea componenței Curții Constituționale, urmând să aibă nouă membri; confirmarea principiului amnistiei. În plus, ar urma să fie instituită o perioadă de tranziție de trei ani pentru a permite șefului statului să rămână la putere după data de 22 decembrie, fără să mai fie supus votului electoral.

Curtea Constituțională, sesizată din nou de un grup de partide din opoziție și intervenind astfel pentru a doua oară împotriva intențiilor președintelui Tandja, a publicat la 12 iunie o hotărâre care anulează decretul referitor la referendum, argumentând, de jure , că „se face vinovat de încălcarea dispozițiilor articolelor 49 și 135 din Constituție”. Între timp, Consiliul Republicii, convocat de urgență de către președinte pentru prima dată de la crearea acestuia în temeiul Constituției din 1999, și-a declinat competența de a hotărî în lipsa Adunării Naționale. A doua zi după pronunțarea hotărârii Curții, Comisia electorală națională independentă a declarat că se vor organiza alegeri legislative în data de 20 august, renunțând la organizarea unui referendum.

În data de 29 iunie, președintele a reacționat la luarea de poziție a Curții, prin suspendarea acesteia la trei zile de la data la care acesta și-a conferit puteri excepționale, în sensul articolului 53 din Constituție. Ulterior, Curtea a fost dizolvată și a fost desemnată o nouă Curte Constituțională, din care erau excluși membrii care trebuiau să fie desemnați de către Adunarea Națională.

La 8 iulie 2009, președintele modifică Legea 2006-24 privind organizarea, atribuțiile și funcționarea Consiliului Superior al Comunicării (CSC). Modificarea constă în conferirea de puteri excepționale președintelui CSC, la fel cu cele pe care și le-a conferit președintele țării, prin care președintele CSC este autorizat să sancționeze, în mod discreționar, orice organ de presă care ar difuza sau ar publica o informație de natură să tulbure ordinea publică ori să aducă atingere siguranței statului.

La 12 iulie, printr-un mesaj adresat națiunii, președintele lansează campania pentru referendum și cheamă populația să voteze în masă pentru „da”.

Referendumul a avut loc la 4 august, fără incidente majore, chiar dacă au fost semnalate mai multe nereguli în cadrul procedurii de vot. Există controverse privind rata de participare la vot, întrucât nu au existat observatori independenți la alegeri: potrivit mass media internaționale, ale misiunilor diplomatice acreditate și ale opoziției, rata de participare ar fi fost foarte scăzută; conform declarației din 7 august a Comisiei electorale, rata de participare a fost foarte scăzută, de 68,3%, iar cei care au votat în favoarea modificării Constituției, modificare pe care președintele vroia să o pună în practică, reprezentau 92,5% din voturi. Opoziția a chemat la boicotarea referendumului.

În data de 2 iulie, președinția Uniunii Europene a publicat o declarație în care exprima profunda îngrijorare a Uniunii cu privire la situația politică din Niger, în special cu privire la faptul că președintele republicii s-a prevalat de dispozițiile articolului 53 din Constituție pentru a-și conferi puteri excepționale, de care a făcut uz pentru a dizolva Curtea Constituțională și pentru a convoca un referendum interzis în mod explicit de Constituție.

La 9 iulie, Comisia a trimis o scrisoare președintelui Tandja, exprimându-și această preocupare și făcând apel la respectarea hotărârilor pronunțate de Curtea Constituțională. Comisarul a precizat că este necesar să se analizeze compatibilitatea măsurilor adoptate de către președintele Tandja cu elementele esențiale ale Acordului de la Cotonou și să se inițieze imediat un dialog politic consolidat cu guvernul nigerian, subliniind, de asemenea, că, în cazul în care acest dialog politic nu se va finaliza cu un compromis acceptabil, Comisia va fi nevoită să propună deschiderea formală a consultărilor, în conformitate cu articolul 96 din Acordul de la Cotonou.

La 24 iulie, reprezentanții Uniunii Europene la Niamey au avut întrevederi cu autoritățile nigeriene în cadrul dialogului politic consolidat, în conformitate cu dispozițiile articolului 8 și cu anexa VII la Acordul de la Cotonou. În timpul dialogului nu s-a constatat voința guvernului nigerian de a reveni la cadrul constituțional legitim.

În acest timp, o misiune comună ONU-UA-CEDEAO s-a deplasat la Niamey în zilele de 20 și 21 iulie, pentru a încerca să dezamorseze criza. Cu toate acestea, poziția președintelui Tandja a rămas inflexibilă.

Prin declarația din 31 iulie, președinția Consiliului Uniunii Europene a reiterat îngrijorarea Uniunii în legătură cu situația din Niger. Președinția a subliniat că referendumul din 4 august constituie o încălcare a Constituției și a hotărârii Curții Constituționale. Dizolvarea Curții Constituționale, precum și funcționarea guvernului fără control parlamentar, sunt considerate încălcări grave ale principiilor democratice fundamentale pe care se întemeiază statul de drept. Uniunea Europeană și-a manifestat regretul pentru faptul că dialogul cu guvernul nigerian nu a pus în evidență nicio voință din partea acestuia de a reinstaura principiile democratice și constituționale. În declarație sunt subliniate consecințele posibile ale încălcării Acordului de la Cotonou asupra cooperării dintre cele două părți și invită autoritățile nigeriene să reinstaureze fără întârziere principiile democratice și constituționale.

Articolul 9 alineatul (2) din Acordul de parteneriat ACP-CE semnat la Cotonou la 23 iunie 2000 și revizuit la Luxemburg la 25 iunie 2005 definește elementele esențiale pe care se întemeiază parteneriatul. Articolul prevede, în special, că respectarea principiilor democratice și ale statului de drept, pe care se întemeiază parteneriatul ACP-UE, se regăsesc în politicile interne și internaționale ale părților și constituie elementele esențiale ale acordului.

În contextul acestui acord și al situației politice din Niger, Comisia constată, fără a aduce atingere mandatului pe care președintele Tandja îl are până la 22 decembrie 2009, o încălcare a elementelor esențiale menționate, și consideră că este necesar să fie inițiate consultări cu autoritățile care dețin puterea în Niger, pentru examinarea unor posibile soluții de ieșire din criză și restabilirea ordinii constituționale. Aceste consultări ar trebui să contribuie la reluarea fără întârziere a dialogului politic consensual și incluziv, care să permită stabilirea unui cadru constituțional consimțit de forțele politice ale țării. Consultările se vor desfășura în conformitate cu articolele 9 și 96 din Acordul de la Cotonou revizuit, și vor ține seama, în special, de rezultatele medierilor și consultărilor precedente întreprinse de UE și de alte instituții internaționale.

Un astfel de dialog va permite guvernului nigerian, precum și celorlalte forțe politice și reprezentative ale societății civile, să își precizeze intențiile și să facă propuneri de ieșire din criză; dialogul va permite Uniunii Europene să stabilească în ce măsură ar putea, pe baza acestui dialog, să susțină inițiativele care au drept obiectiv respectarea principiilor prevăzute la articolul 9 alineatul (2) din Acordul de la Cotonou revizuit.

Din aceste motive, Comisia propune Consiliului, prin proiectul de scrisoare anexat, să invite Republica Niger la consultări, în temeiul articolelor 9 și 96 din Acordul de la Cotonou revizuit.

Comisia propune ca în perioada consultărilor, activitățile de cooperare aflate în derulare și cele programate în cadrul Programului indicativ național al celui de al 10-lea FED, semnat recent, să se limiteze la plățile prevăzute de contractele aflate deja în execuție, la acțiunile umanitare sau cele de care beneficiază populația în mod direct, precum și la acțiunile pregătitoare pentru punerea în aplicare a proiectelor viitoare. Celelalte elemente ale cadrului de cooperare pentru dezvoltare cu Niger ar urma să fie suspendate până la adoptarea unei soluții acceptabile pentru ieșirea din criză.

ANEXĂ

Bruxelles,

Președintelui Republicii Niger

PROIECT

Domnule președinte,

Prin scrisoarea Comisiei din 9 iulie 2009 și prin declarațiile din 2 și respectiv 31 iulie 2009 ale președinției, Uniunea Europeană și-a reiterat îngrijorarea profundă cu privire la situația politică din Niger și a făcut apel la reinstaurarea ordinii constituționale în cel mai scurt timp. Uniunea Europeană a considerat că referendumul din 4 august, precum și procesul care a dus la organizarea acestuia, constituie încălcări ale Constituției. Aceeași îngrijorare a fost confirmată prin declarația din 10 august 2009 a Comisiei. Acesta reprezintă o gravă încălcare a elementelor esențiale prevăzute de articolul 9 alineatul (2) din Acordul de parteneriat ACP-CE semnat la Cotonou la 23 iunie 2000, revizuit la Luxemburg la 25 iunie 2005, la care Republica Niger este parte.

Uniunea Europeană și-a manifestat regretul pentru faptul că dialogul cu guvernul nigerian nu a pus în evidență nicio voință din partea acestuia de a reinstaura ordinea constituțională. Uniunea Europeană subliniază, de asemenea, posibilele consecințe ale încălcării Acordului de la Cotonou asupra cooperării dintre cele două părți și invită autoritățile nigeriene să întreprindă neîntârziat măsurile necesare pentru revenirea la legalitatea constituțională pe calea consensului și a dialogului amplu între diferitele partide politice și alte părți component ale societății civile nigeriene.

În acest context, desfășurarea alegerilor legislative anunțate pentru 20 octombrie ar putea constitui un element primordial pentru crearea unui climat de încredere și de participare, necesar pentru ieșirea din criză. Uniunea Europeană invită autoritățile nigeriene să depună toate eforturile pentru a asigura desfășurarea alegerilor în condiții echitabile, pașnice, de transparență și incluziune.

În temeiul articolului 96 din Acordul de la Cotonou și ținând seama de elementele esențiale prevăzute la articolul 9 alineatul (2) din același acord, avem onoarea să invităm țara dumneavoastră la consultări, astfel cum se prevede în acord, în vederea unei analize aprofundate a situației și, dacă este cazul, pentru remedierea acesteia.

Vă propunem ca aceste consultări să aibă loc în viitorul apropiat la Bruxelles, la o dată convenită de comun acord.

Cu deosebită considerație,

Pentru Consiliu | Pentru Comisie |

Copii: Președinția Consiliului de miniștri ACP-UE Președinția Comitetului ambasadorilor ACP Secretariatul general al grupului statelor ACP